Príloha č. 1
k nariadeniu vlády č. .../2006 Z. z.

VŠEOBECNÉ MINIMÁLNE POŽIADAVKY NA BEZPEČNOSTNÉ A ZDRAVOTNÉ OZNAČENIE PRI PRÁCI

1.	Všeobecne
	Bezpečnostné a zdravotné označenia pri práci sa vyberajú, kombinujú a vzájomne zamieňajú podľa podmienok na pracovisku.
2.	Typy označenia
2.1	Trvalé označenie
2.1.1	Trvalé značky sa používajú na označenie zákazu, výstrahy, príkazu, na označenie núdzových východov, únikových ciest a na umiestnenie a označenie prostriedkov prvej pomoci.
Na trvalé vyznačenie umiestnenia a označenia zariadenia na ochranu pred požiarmi sa použije značka podľa prílohy č. 2 bodu 3.5 a bezpečnostná farba podľa bodu 4.
2.1.2	Označenie nádob a potrubí sa umiestňuje v súlade s prílohou č. 3.
2.1.3	Miesto, na ktorom je nebezpečenstvo zrážky s prekážkou alebo nebezpečenstvo pádu, sa trvalo vyznačuje bezpečnostnou farbou alebo značkami.
2.1.4	Komunikácie sa trvalo vyznačujú bezpečnostnou farbou.
2.2	Dočasné označenie
2.2.1	Svetelné označenie, akustické signály alebo slovná komunikácia sa použijú, ak treba signalizovať nebezpečenstvo alebo upozorniť zamestnancov a iné osoby na pracovisku alebo v priestoroch zamestnávateľa, aby vykonali mimoriadne opatrenia alebo upozorniť na núdzovú evakuáciu. Pritom sa zohľadňuje vzájomná zámena a kombinácia označení podľa bodu 3.
2.2.2	Ručné signály alebo slovná komunikácia sa použijú, ak to situácia vyžaduje, na usmernenie osôb vykonávajúcich činnosť, ktorá môže ohroziť bezpečnosť alebo zdravie.
3.	Vzájomná zámena a kombinácia označení
3.1	Pri dodržaní rovnakej účinnosti označení možno použiť ktorúkoľvek z týchto kombinácií: 
a)	bezpečnostnú farbu alebo značku na označenie miesta, na ktorom je prekážka alebo nebezpečenstvo pádu,
b)	svetelné označenie, akustické signály alebo slovnú komunikáciu,
c)	ručné signály alebo slovnú komunikáciu.
3.2	Súčasne možno použiť tieto kombinácie: 
a)	svetelné označenie a akustické signály,
b)	svetelné označenie a slovnú komunikáciu,
c)	ručné signály a slovnú komunikáciu.
4.	Používanie bezpečnostnej farby
Bezpečnostná farba  má osobitný význam podľa nasledujúcej tabuľky:

Farba	Význam alebo účel	Pokyny a informácie	
Červená	zákazová značka	nebezpečné správanie	
	signalizácia nebezpečenstva 	stáť, zastaviť, zariadenie na núdzové vypnutie, evakuácia	
	zariadenie na ochranu pred požiarmi	označenie a umiestnenie	
Žltá alebo
žlto-oranžová	výstražná značka	upozornenie, výstraha, kontrola	
Modrá	príkazová značka	osobitné správanie alebo činnosť,
povinnosť nosiť osobné ochranné pracovné prostriedky	
Zelená	značky pre núdzový východ, únikové cesty, prvú pomoc	dvere, východy, komunikácie, zariadenie, vybavenie	
	bez nebezpečenstva	návrat do normálneho stavu	

5.	Vnímanie označenia
Vnímanie označenia nesmie byť nepriaznivo ovplyvnené
a)	prítomnosťou ďalšej značky alebo zdroja signálu rovnakého typu, ktorý nepriaznivo vplýva na viditeľnosť alebo zrozumiteľnosť, najmä sa nesmie
1.	umiestňovať veľký počet označení v tesnej blízkosti,
2.	používať súčasne dve svetelné označenia, ktoré by sa mohli zameniť,
3.	používať svetelné označenie v blízkosti iného podobného svetelného zdroja,
4.	používať dva akustické signály súčasne,
5.	používať akustický signál v hlučnom prostredí,
b)	nevhodným návrhom, nedostatočným počtom, nesprávnym umiestnením, zlým stavom alebo nesprávnou funkciou označenia alebo signalizačného zariadenia.
6.	Značka a signalizačné zariadenie sa čistia, udržiavajú, kontrolujú, opravujú a podľa potreby pravidelne vymieňajú tak, aby sa zabezpečil ich účel a funkčné vlastnosti.
7.	Počet a umiestnenie používaných značiek alebo signalizačných zariadení závisí od miery ohrozenia alebo nebezpečenstva a od veľkosti priestoru, ktorý sa má pokryť.
8.	Označenie, ktoré vyžaduje napojenie na zdroj energie, musí byť pre prípad prerušenia dodávky energie napojené na automaticky sa zapínajúci núdzový zdroj; to neplatí, ak sa prerušením dodávky energie vylúčilo ohrozenie.
9.	Aktivácia svetelného označenia alebo akustického signálu určuje, kedy sa začína požadovaná činnosť; svetelné označenie alebo akustický signál sú aktívne tak dlho ako to činnosť vyžaduje.
Svetelné označenie alebo akustický signál sa znovu aktivuje   ihneď po použití.
10.	Svetelné označenie a akustický signál sa pred uvedením do prevádzky a pravidelne v primeraných intervaloch kontrolujú, aby bola zabezpečená ich správna funkcia a vnímanie.
11.	Ak sú sluchové alebo zrakové schopnosti zamestnancov znížené vrátane zníženia spôsobeného nosením osobných ochranných pracovných prostriedkov, je potrebné vykonať opatrenie na doplnenie alebo nahradenie príslušného označenia.
12.	Plochy, miestnosti alebo uzavreté priestory používané na skladovanie nebezpečných látok alebo prípravkov sa označujú vhodnou výstražnou značkou podľa prílohy č. 2 bodu 3.2 alebo sa označujú podľa prílohy č. 3 bodu 1, ak jednotlivé obaly alebo nádoby nie sú dostatočne označené.